Божић. IX Облапорни момци на јелу су брзи
Божић

IX.

Облапорни момци на јелу су брзи,
У тренутку сити, па их седет’ мрзи; 
Прекрсте се, спусте у корице ножић, 
Докопају коње па: вијају божић.

И ка’ птица жива кад се маши зрака 
Лети, јури чета млађаних јунака,
Рзају коњици, снег с копита лети: 
Лагана је, чила, к небу да полети.

Несташни малићи сањкају се с брега,
Па јахаче бију грудама од снега; 
Звонцад мило звуче, а гиздаве сеше 
Пред вратнице стале, па се мило смеше,

Са несташним чар’ма здружио се пламе, 
Очицама живим и кобе и маме;
Сироти јахачи, осврћу се, гледе,
П’ онда опет даље за божићем следе.

Напомене 

 Ова песма је први пут објављена у Жубори и Вихори, стр. 160

Извори 

 Милорад П. Шапчанин: Целокупна дела, Књига друга, страна 33-34. Библиотека српских писаца, Народна просвета.

Поезија Милорада Поповића Шапчанина
Милорад Поповић Шапчанин